title: Komisijas Īstenošanas regula (ES) 2018/868 (2018. gada 13. jūnijs), ar ko Regulu (ES) Nr. 1301/2014 un Regulu (ES) Nr. 1302/2014 groza attiecībā uz noteikumiem par elektroenerģijas mēraparātu sistēmu un datu apkopošanas sistēmu (Dokuments attiecas uz EEZ.)

text:
                  14.6.2018

                  LV

                  Eiropas Savienības Oficiālais Vēstnesis

                  L 149/16

            KOMISIJAS ĪSTENOŠANAS REGULA (ES) 2018/868
      (2018. gada 13. jūnijs),
      ar ko Regulu (ES) Nr. 1301/2014 un Regulu (ES) Nr. 1302/2014 groza attiecībā uz noteikumiem par elektroenerģijas mēraparātu sistēmu un datu apkopošanas sistēmu
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2016. gada 11. maija Direktīvu (ES) 2016/797 par dzelzceļa sistēmas savstarpēju izmantojamību Eiropas Savienībā (1) un jo īpaši tās 5. panta 11. punktu,
      tā kā:

                  (1)

                  Eiropas Parlamenta un Padomes Regulas (ES) 2016/796 (2) 19. pantā noteikts, ka Eiropas Savienības Dzelzceļu aģentūra (“Aģentūra”) Komisijai adresē ieteikumus par savstarpējas izmantojamības tehniskajām specifikācijām (“SITS”) un to pārskatīšanu saskaņā ar Direktīvas (ES) 2016/797 5. pantu un nodrošina, ka SITS tiek pielāgotas tehnikas attīstībai, tirgus tendencēm un sociālajām prasībām.

                  (2)

                  Komisijas Deleģētā lēmuma (ES) 2017/1474 (3) 3. panta 5. punkta c) apakšpunktā prasīts SITS pārskatīt, lai slēgtu atlikušos atklātos punktus.

                  (3)

                  Komisija 2017. gada 22. septembrī lūdza Aģentūru saskaņā ar Direktīvas (ES) 2016/797 5. panta 2. punktu sniegt ieteikumus nolūkā pārskatīt SITS, kas attiecas uz Savienības dzelzceļu sistēmas energoapgādes apakšsistēmu (“ENE SITS”), un SITS, kas attiecas uz Savienības dzelzceļu sistēmas ritošā sastāva apakšsistēmu “Lokomotīves un pasažieru ritošais sastāvs” (“LOC&PAS SITS”).

                  (4)

                  Komisijas Regulas (ES) Nr. 1301/2014 (4) pielikums būtu jāgroza, lai slēgtu atklāto punktu, pievēršoties specifikācijai, kas attiecas uz elektroenerģijas mēraparātu sistēmas (“EMS”) un datu apkopošanas sistēmas saskarnes protokoliem, un uzlabotu teksta skaidrību.

                  (5)

                  Komisijas Regulas (ES) Nr. 1302/2014 (5) pielikums, kas attiecas uz EMS, būtu jāgroza, lai nodrošinātu abu SITS saskaņotību.

                  (6)

                  Aģentūra 2017. gada 4. oktobrī sniedza ieteikumu par Regulas (ES) Nr. 1301/2014 grozījumiem.

                  (7)

                  Aģentūra 2017. gada 14. novembrī sniedza ieteikumu par Regulas (ES) Nr. 1302/2014 grozījumiem, kas cita starpā attiecas uz noteikumiem, kuri saistīti ar EMS.

                  (8)

                  Šajā regulā paredzētie pasākumi ir saskaņā ar atzinumu, ko sniegusi ar Direktīvas (ES) 2016/797 51. panta 1. punktu izveidotā komiteja,

            IR PIEŅĒMUSI ŠO REGULU.
      1. pants
      Regulu (ES) Nr. 1301/2014 groza šādi:

                  1)

                  regulas 6. apsvēruma pēdējo teikumu svītro;

                  2)

                  regulas 3. pantu svītro;

                  3)

                  regulas 9. panta 4. punktu aizstāj ar šādu:
                  “4.   Papildus pielikuma 7.2.4. punktā noteiktās stacionārās enerģijas datu apkopošanas sistēmas (DCS) īstenošanai un neskarot Komisijas Regulas (ES) Nr. 1302/2014 (*1) pielikuma 4.2.8.2.8. punkta noteikumus, dalībvalstis nodrošina, ka līdz 2020. gada 4. jūlija m ir īstenota stacionāra norēķinu sistēma, kas spēj saņemt datus no DCS un pieņemt tos rēķinu sagatavošanas vajadzībām. Šī stacionārā norēķinu sistēma spēj veikt apkopotu enerģijas norēķinu datu (CEBD) apmaiņu ar citām norēķinu sistēmām, validēt CEBD un pareizi sadalīt datus par patēriņu attiecīgajām personām. Tas tiek veikts, ņemot vērā attiecīgos tiesību aktus par enerģijas tirgu.

                     (*1)  Komisijas 2014. gada 18. novembra Regula (ES) Nr. 1302/2014 par savstarpējas izmantojamības tehnisko specifikāciju attiecībā uz Eiropas Savienības dzelzceļu sistēmas ritošā sastāva apakšsistēmu “Lokomotīves un pasažieru ritošais sastāvs” (skatīt šā Oficiālā Vēstneša 228. lpp.).”;"

                  4)

                  Regulas (ES) Nr. 1301/2014 pielikumu groza saskaņā ar šīs īstenošanas regulas I pielikumu.

            2. pants
      Regulas (ES) Nr. 1302/2014 pielikumu groza saskaņā ar šīs īstenošanas regulas II pielikumu.
      3. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 13. jūnijā

               Komisijas vārdā –

               priekšsēdētājs

            Jean-Claude JUNCKER

         (1)  OV L 138, 26.5.2016., 44. lpp.

         (2)  Eiropas Parlamenta un Padomes 2016. gada 11. maija Regula (ES) 2016/796 par Eiropas Savienības Dzelzceļu aģentūru un ar ko atceļ Regulu (EK) Nr. 881/2004 (OV L 138, 26.5.2016., 1. lpp.).

         (3)  Komisijas 2017. gada 8. jūnija Deleģētais lēmums (ES) 2017/1474, kas Eiropas Parlamenta un Padomes Direktīvu (ES) 2016/797 papildina attiecībā uz īpašajiem mērķiem savstarpējas izmantojamības tehnisko specifikāciju izstrādāšanai, pieņemšanai un pārskatīšanai (OV L 210, 15.8.2017., 5. lpp.).

         (4)  Komisijas 2014. gada 18. novembra Regula (ES) Nr. 1301/2014 par savstarpējas izmantojamības tehnisko specifikāciju Savienības dzelzceļu sistēmas energoapgādes apakšsistēmai (OV L 356, 12.12.2014., 179. lpp.).

         (5)  Komisijas 2014. gada 18. novembra Regula (ES) Nr. 1302/2014 par savstarpējas izmantojamības tehnisko specifikāciju attiecībā uz Eiropas Savienības dzelzceļu sistēmas ritošā sastāva apakšsistēmu “Lokomotīves un pasažieru ritošais sastāvs” (OV L 356, 12.12.2014., 228. lpp.).

         I PIELIKUMS
         Regulas (ES) Nr. 1301/2014 pielikumu groza šādi:

                     1)

                     pielikuma 2.1. punkta 3. apakšpunktu aizstāj ar šādu:

                                 “3.

                                 Saskaņā ar Direktīvas 2008/57/EK II pielikuma 2.2. iedaļu elektroenerģijas patēriņa mērīšanas sistēmas stacionārās lauka iekārtas, kas šajā SITS apzīmētas ar nosaukumu “stacionāra enerģijas datu apkopošanas sistēma”, noteiktas šīs SITS 4.2.17. punktā.”;

                     2)

                     pielikuma 4.2.5. punkta virsrakstu aizstāj ar šādu:
                     “4.2.5.
                           Strāva stāvēšanas laikā (tikai līdzstrāvas sistēmās)”;

                     3)

                     pielikuma 4.2.13. punkta pirmo daļu aizstāj ar šādu:
                     “Gaisvadu kontakttīklu projektē tā, lai tajā varētu ekspluatēt vismaz divus blakusesošus pantogrāfus. Projektētais attālums starp divu blakusesošu pantogrāfu kontaktslieču ass līnijām ir vienāds ar vai mazāks par 4.2.13. tabulas A, B vai C slejā noteiktajiem lielumiem.”;

                     4)

                     pielikuma 4.2.13. punkta 4.2.13. tabulas pirmajā rindā sleju virsrakstos svītro vārdu “Minimālais”;

                     5)

                     pielikuma 4.2.17. punktu aizstāj ar šādu:
                     “4.2.17.   Stacionāra enerģijas datu apkopošanas sistēma

                                 1.

                                    LOC&PAS SITS 4.2.8.2.8. punktā noteiktas prasības attiecībā uz elektroenerģijas borta mēraparātu sistēmām (EMS), kuru mērķis ir sagatavot apkopotos enerģijas norēķinu datus (CEBD) un pārsūtīt tos stacionārai enerģijas datu apkopošanas sistēmai.

                                 2.

                                 Stacionārā enerģijas datu apkopošanas sistēma (DCS) saņem, uzglabā un eksportē CEBD, tos nebojājot, saskaņā ar EN 50463-3:2017 4.12. punktā citētajām prasībām.

                                 3.

                                 Stacionārā enerģijas DCS atbilst visām LOC&PAS SITS 4.2.8.2.8.4. punktā noteiktajām prasībām, kas attiecas uz datu apmaiņu, un EN 50463-4:2017 4.3.6. un 4.3.7. punktā noteiktajām prasībām.”;

                     6)

                     pielikuma 5.2.1.6. punkta virsrakstu aizstāj ar šādu:
                     “5.2.1.6.
                           Strāva stāvēšanas laikā (tikai līdzstrāvas sistēmās)”;

                     7)

                     pielikuma 6.1.4.2. punkta virsrakstu aizstāj ar šādu:
                     “6.1.4.2.
                           Novērtēšana, kas attiecas uz strāvu stāvēšanas laikā (tikai līdzstrāvas sistēmās)”;

                     8)

                     pielikuma 6.1.5. punkta c) apakšpunktu aizstāj ar šādu:

                                 “c)

                                 ilgstošā nominālā strāva;”;

                     9)

                     pielikuma 7.2.4. punktu aizstāj ar šādu:

                                 “7.2.4.

                                 Līdz 2022. gada 1. janvārim dalībvalstis nodrošina, ka ir īstenota stacionāra enerģijas datu apkopošanas sistēma, kas spēj veikt apkopoto enerģijas norēķinu datu apmaiņu saskaņā ar šīs SITS 4.2.17. punktu.”;

                     10)

                     pielikuma 7.3.1. punkta d) apakšpunktu aizstāj ar šādu:

                                 “d)

                                 Pastāvošā apakšsistēmā var atļaut ekspluatēt ritekļus, kas atbilst SITS prasībām, ja ir izpildītas Direktīvā 2008/57/EK noteiktās pamatprasības. Procedūra, kas izmantojama, lai pierādītu, cik lielā mērā nodrošināta atbilstība SITS pamatparametriem, ir saskaņā ar Komisijas Ieteikumu 2014/881/ES (*1).

                        (*1)  Komisijas 2014. gada 18. novembra Ieteikums 2014/881/ES par procedūru esošo dzelzceļa līniju atbilstības līmeņa apliecināšanai savstarpējas izmantojamības tehnisko specifikāciju pamatparametriem (OV L 356, 12.12.2014., 520. lpp.”;"

                     11)

                     pielikuma 7.3.4. punktu aizstāj ar šādu:

                                 “7.3.4.

                                 Procedūra, kas izmantojama, lai pierādītu, cik lielā mērā nodrošināta pastāvošo līniju atbilstība šīs SITS pamatparametriem, ir saskaņā ar Ieteikumu 2014/881/ES.”;

                     12)

                     pielikuma 7.4.2.11. punktu svītro;

                     13)

                     D papildinājuma D.1.1.4. punkta D.1. attēlu aizstāj ar šādu:
                     “D.1. attēls

                        Pantogrāfa mehāniskie gabarīti

                        ”;

                     14)

                     E papildinājuma E.1. tabulai pievieno šādu 9. un 10. rindu:

                                 “9

                                 EN 50463-3

                                 Dzelzceļa aprīkojums. Energomērījumi ritošajā sastāvā. 3. daļa: Datu apstrāde

                                 2017

                                 Stacionāra enerģijas datu apkopošanas sistēma (4.2.17.)

                                 10

                                 EN 50463-4

                                 Dzelzceļa aprīkojums. Energomērījumi ritošajā sastāvā. 4. daļa: Sakaru līdzekļi

                                 2017

                                 Stacionāra enerģijas datu apkopošanas sistēma (4.2.17.)”;

                     15)

                     F papildinājuma tekstu aizstāj ar frāzi “Ar nolūku svītrots”;

                     16)

                     G papildinājuma G.1. tabulā “Glosārijs” svītro rindu “Neitrālas sekcijas izolators”.

         II PIELIKUMS
         Regulas (ES) Nr. 1302/2014 pielikumu groza šādi:

                     1)

                     pielikuma 4. nodaļas “Ritošā sastāva apakšsistēmas raksturojums” 4.2.8.2.8. punktu “Elektroenerģijas borta mēraparātu sistēma” aizstāj ar šādu:
                     “4.2.8.2.8.   Elektroenerģijas borta mēraparātu sistēma
                     4.2.8.2.8.1.   Vispārīgi noteikumi

                                 1.

                                 Elektroenerģijas borta mēraparātu sistēma (EMS) ir sistēma visas tās aktīvās un reaktīvās elektroenerģijas mērīšanai, ko elektrovilces vienība saņem no gaisvadu kontaktlīnijas vai novada atpakaļ uz to (reģeneratīvās bremzēšanas laikā).

                                 2.

                                    EMS ietver vismaz šādas funkcijas: elektroenerģijas mērīšanas funkcija (EMF), kas noteikta 4.2.8.2.8.2. punktā, un datu apstrādes sistēma (DHS), kas noteikta 4.2.8.2.8.3. punktā.

                                 3.

                                 Piemērota sakaru sistēma apkopoto enerģijas norēķinu datu kopas (CEBD) nosūtīs stacionārai enerģijas datu apkopošanas sistēmai (DCS). EMS un DCS saskarnes protokoli un starp tām pārsūtīto datu formāts atbilst 4.2.8.2.8.4. punktā noteiktajām prasībām.

                                 4.

                                 Šī sistēma ir derīga norēķiniem; šīs sistēmas sagatavotās datu kopas, kas noteiktas 4.2.8.2.8.3. punkta 4. apakšpunktā, visās dalībvalstīs pieņem norēķinu vajadzībām.

                                 5.

                                    EMS nominālajai strāvai un spriegumam jāatbilst elektrovilces vienības nominālajai strāvai un spriegumam; tai jāturpina pareizi darboties, pārvietojoties starp vairākām vilces energoapgādes sistēmām.

                                 6.

                                    EMS uzglabātos datus aizsargā pret energoapgādes pārrāvumu, un EMS aizsargā pret nesankcionētu piekļuvi.

                                 7.

                                 Atrašanās vietas noteikšanas borta funkciju, kas no ārēja avota saņemtus atrašanās vietas datus nosūta DHS, nodrošina tīklos, kur šāda funkcija vajadzīga tikai norēķinu vajadzībām. Jebkurā gadījumā EMS sistēmai jāspēj nodrošināt saderīgu atrašanās vietas noteikšanas funkciju. Ja atrašanās vietas noteikšanas funkcija ir nodrošināta, tā atbilst J.1. papildinājuma 116. rindā minētajai specifikācijai.

                                 8.

                                    EMS uzstādīšanu, EMS atrašanās vietas noteikšanas borta funkciju, borta un stacionāro iekārtu sakaru un metroloģiskās kontroles aprakstu, ietverot EMF precizitātes kategoriju, iekļauj šīs SITS 4.2.12.2. punktā aprakstītajā tehniskajā dokumentācijā.

                                 9.

                                 Šīs SITS 4.2.12.3. punktā aprakstītajā tehniskās apkopes dokumentācijā iekļauj periodisku verificēšanas procedūru, kuras mērķis ir nodrošināt EMS vajadzīgo precizitātes līmeni tās kalpošanas laikā.

                           4.2.8.2.8.2.   Elektroenerģijas mērīšanas funkcija (EMF)

                                 1.

                                 EMF mēra spriegumu un strāvas stiprumu, aprēķina elektroenerģiju un ģenerē enerģijas datus.

                                 2.

                                 EMF ģenerēto enerģijas datu laika references periods ir 5 minūtes, ko nosaka pēc koordinētā universālā laika (UTC) pulksteņa laika katra laika references perioda beigās; sākotnējais laikspiedols ir 00:00:00. Ja datus borta iekārtā iespējams apkopot piecu minūšu references periodā, ir atļauts izmantot īsāku mērījumu periodu.

                                 3.

                                 EMF aktīvās elektroenerģijas mērījumu precizitāte atbilst J.1. papildinājuma 117. rindā minētās specifikācijas 4.2.3.1.–4.2.3.4. punktam.

                                 4.

                                 Visas ierīces, kam ir viena vai vairākas EMF funkcijas, uzrāda: metroloģisko kontroli un precizitātes kategoriju saskaņā ar J.1. papildinājuma 117. rindā minētās specifikācijas 4.3.3.4., 4.3.4.3. un 4.4.4.2. punktā minētajā specifikācijā noteiktajām kategorijām.

                                 5.

                                 Precizitātes atbilstības novērtēšana noteikta 6.2.3.19.a punktā.

                           4.2.8.2.8.3.   Datu apstrādes sistēma (DHS)

                                 1.

                                    DHS ģenerē apkopotu enerģijas norēķinu datu kopas norēķiniem par patērēto elektroenerģiju, apvienojot EMF savāktos datus ar laika un, vajadzības gadījumā, ģeogrāfiskās atrašanās vietas datiem un uzglabājot tos, lai sakaru sistēma varētu šos datus nosūtīt stacionārai enerģijas datu apkopošanas sistēmai (DCS).

                                 2.

                                    DHS apkopo datus, tos nebojājot, un ietver datu krātuvi ar atmiņas ietilpību, kas ir pietiekama, lai uzglabātu apkopotus datus par vismaz 60 dienu nepārtrauktu darbību. DHS izmanto to pašu laika referenci kā EMF.

                                 3.

                                    DHS ir iespējams piekļūt uz vietas ritošajā sastāvā revīzijas un datu atkopšanas vajadzībām.

                                 4.

                                    DHS ģenerē apkopotu enerģijas norēķinu datu kopas (CEBD), par katru laika references periodu apvienojot šādus datus:

                                             —

                                             unikāls EMS patēriņa punkta identifikators (CPID), kā noteikts J.1. papildinājuma 118. rindā minētajā specifikācijā,

                                             —

                                             katra perioda, kas ir gads, mēnesis, diena, stunda, minūte un sekunde, beigu laiks,

                                             —

                                             atrašanās vietas dati katra perioda beigās,

                                             —

                                             patērētā/reģenerētā aktīvā un reaktīvā (vajadzības gadījumā) elektroenerģija katrā periodā, ko izsaka vatstundās (Wh) (aktīvajai enerģijai) un reaktīvo voltampēru stundās (varh) (reaktīvajai enerģijai) vai to decimāldaudzkārtņos.

                                 5.

                                    DHS ģenerēto datu apkopošanas un apstrādes atbilstības novērtēšana noteikta 6.2.3.19.a punktā.

                           4.2.8.2.8.4.   EMS un DCS saskarnes protokoli un starp tām pārsūtīto datu formāts
                     Datu apmaiņa starp EMS un DCS atbilst šādām prasībām:

                                 —

                                    EMS lietotnes pakalpojumi (pakalpojumu slānis) atbilst J.1. papildinājuma 119. rindā minētās specifikācijas 4.3.3.1. punktam,

                                 —

                                 lietotāju tiesības piekļūt šiem lietotnes pakalpojumiem atbilst J.1. papildinājuma 119. rindā minētās specifikācijas 4.3.3.3. punktam,

                                 —

                                 šo lietotnes pakalpojumu struktūra (datu slānis) atbilst XML shēmai, kas noteikta J.1. papildinājuma 119. rindā minētās specifikācijas 4.3.4. punktā,

                                 —

                                 ziņojumu mehānisms (ziņojumu slānis) šo lietotnes pakalpojumu atbalstam atbilst metodēm un XML shēmai, kas noteiktas J.1. papildinājuma 119. rindā minētās specifikācijas 4.3.5. punktā,

                                 —

                                 lietotnes protokoli šā ziņojumu mehānisma atbalstam atbilst J.1. papildinājuma 119. rindā minētās specifikācijas 4.3.6. punktam,

                                 —

                                    EMS izmanto vismaz vienu no J.1. papildinājuma 119. rindā minētās specifikācijas 4.3.7. punktā norādītajām sakaru arhitektūrām.”;

                     2)

                     pielikuma 4. nodaļas “Ritošā sastāva apakšsistēmas raksturojums” 4.2.12.2. punkta 14) apakšpunktu aizstāj ar šādu:

                                 “14)

                                 elektroenerģijas borta mēraparātu sistēmas uzstādīšana un tās atrašanās vietas noteikšanas borta funkcija (nav obligāta), kā noteikts 4.2.8.2.8. punktā. Borta un stacionāro iekārtu sakaru un metroloģiskās kontroles apraksts, ietverot funkcijas, kas saistītas ar sprieguma mērīšanas, strāvas stipruma mērīšanas un elektroenerģijas aprēķināšanas precizitātes kategoriju;”;

                     3)

                     pielikuma 6. nodaļā “Atbilstības vai piemērotības lietošanai novērtēšana un “EK” verifikācija” pēc 6.2.3.19. punkta iekļauj šādu punktu:
                     “6.2.3.19.a   Elektroenerģijas borta mēraparātu sistēma (4.2.8.2.8. punkts)
                     1.   Elektroenerģijas mērīšanas funkcija (EMF)
                     Visu ierīču, kam ir viena vai vairākas EMF funkcijas, precizitāti novērtē, katru funkciju testējot references apstākļos un izmantojot attiecīgu metodi, kā aprakstīts J.1. papildinājuma 117. rindā minētās specifikācijas 5.4.3.4.1., 5.4.3.4.2. un 5.4.4.3.1. punktā. Ievades daudzums un jaudas koeficienta diapazons testēšanas laikā atbilst J.1. papildinājuma 117. rindā minētās specifikācijas 3. tabulā norādītajām vērtībām.
                     Temperatūras ietekmi uz katras ierīces, kam ir viena vai vairākas EMF funkcijas, precizitāti novērtē, katru funkciju testējot references apstākļos (izņemot temperatūru) un izmantojot attiecīgu metodi, kā aprakstīts J.1. papildinājuma 117. rindā minētās specifikācijas 5.4.3.4.3.1. un 5.4.4.3.2.1. punktā.
                     Katras ierīces, kam ir viena vai vairākas EMF funkcijas, vidējo temperatūras koeficientu novērtē, katru funkciju testējot references apstākļos (izņemot temperatūru) un izmantojot attiecīgu metodi, kā aprakstīts J.1. papildinājuma 120. rindā minētās specifikācijas 5.4.3.4.3.2. un 5.4.4.3.2.2. punktā.
                     2.   Datu apstrādes sistēma (DHS)
                     Datu apkopošanu un apstrādi datu apstrādes sistēmā novērtē, veicot testēšanu un izmantojot metodi, kas aprakstīta J.1. papildinājuma 121. rindā minētajā specifikācijā.
                     3.   Elektroenerģijas borta mēraparātu sistēma (EMS)

                        EMS novērtē, testējot, kā aprakstīts specifikācijā, kas minēta J.1. papildinājuma 122. rindā minētajā specifikācijā.”;

                     4)

                     pielikuma 7. nodaļā “Īstenošana” pēc 7.1.1.4. punkta iekļauj šādu punktu:
                     “7.1.1.4.a   Pārejas pasākums attiecībā uz elektroenerģijas borta mēraparātu sistēmas prasībām
                     4.2.8.2.8. punktā noteiktās prasības pārejas periodā, kas beidzas 2022. gada 1. janvārī, nav obligātas attiecībā uz projektiem, kuri 2018. gada 14. jūnijā ir projekti izstrādes beigu posmā, spēkā esošiem līgumiem un esoša projekta ritošo sastāvu, kā noteikts šīs SITS 7.1.1.2. punktā.
                     Ja 4.2.8.2.8.4. punktā noteiktās prasības nepiemēro, tad piemēro valsts noteikumus attiecībā uz specifikāciju, kas saistīta ar saskarnes protokoliem un pārsūtīto datu formātu, un borta un stacionāro iekārtu sakarus apraksta tehniskajā dokumentācijā.”;

                     5)

                     sarakstā “PAPILDINĀJUMI” pēc 7. nodaļas tekstu “D papildinājums. Energoskaitītājs” aizstāj ar tekstu “D papildinājums. Ar nolūku svītrots”;

                     6)

                     D papildinājuma tekstu aizstāj ar frāzi “Ar nolūku svītrots”;

                     7)

                     I papildinājuma “Aspekti, kam nav pieejama tehniskā specifikācija (atklāti punkti)” otrajā tabulā svītro šādu rindu:

                                 “Elektroenerģijas borta mēraparātu sistēma

                                 4.2.8.2.8. punkts un D papildinājums

                                 Saziņa starp borta un lauka iekārtām: specifikācija attiecībā uz saskarņu protokoliem un pārsūtīto datu formātu

                                 Saziņu starp borta un lauka iekārtām apraksta tehniskajā dokumentācijā.
                                 Jāizmanto EN 61375-2-6 sērijas standarti”;

                     8)

                     J.1. papildinājumā “Standarti vai normatīvie dokumenti” rindas Nr. 103, 104 un 105 aizstāj ar šādām rindām:

                                 “103

                                 NEIZMANTO

                                 104

                                 NEIZMANTO

                                 105

                                 NEIZMANTO”;

                     9)

                     J.1. papildinājumā “Standarti vai normatīvie dokumenti” pievieno šādas rindas:

                                 “106

                                 NEIZMANTO

                                 107

                                 NEIZMANTO

                                 108

                                 NEIZMANTO

                                 109

                                 NEIZMANTO

                                 110

                                 NEIZMANTO

                                 111

                                 NEIZMANTO

                                 112

                                 NEIZMANTO

                                 113

                                 NEIZMANTO

                                 114

                                 NEIZMANTO

                                 115

                                 NEIZMANTO

                                 116

                                 Atrašanās vietas noteikšanas borta funkcija. Prasības

                                 4.2.8.2.8.1.

                                 EN 50463-3:2017

                                 4.4.

                                 117

                                 Elektroenerģijas mērīšanas funkcijas precizitāte aktīvās elektroenerģijas mērījumiem.

                                             Prasības

                                             Precizitātes kategorijas

                                             Novērtēšanas metodika

                                 4.2.8.2.8.2.
                                 6.2.3.19.a

                                 EN 50463-2:2017

                                 4.2.3.1., 4.2.3.2., 4.2.3.3. un 4.2.3.4.
                                 4.3.3.4., 4.3.4.3. un 4.4.4.2.
                                 5.4.3.4.1., 5.4.3.4.2., 5.4.4.3.1., 3. tabula, 5.4.3.4.3.1. un 5.4.4.3.2.1.

                                 118

                                 Elektroenerģijas mērīšanas funkcija. Patēriņa punkta identifikators. Definēšana

                                 4.2.8.2.8.3.

                                 EN 50463-1:2017

                                 4.2.5.2.

                                 119

                                 Elektroenerģijas borta mēraparātu sistēmas (EMS) un stacionāras enerģijas datu apkopošanas sistēmas (DCS) saskarnes protokoli. Prasības

                                 4.2.8.2.8.4.

                                 EN 50463-4:2017

                                 4.3.3.1., 4.3.3.3., 4.3.4., 4.3.5., 4.3.6. un 4.3.7.

                                 120

                                 Elektroenerģijas mērīšanas funkcija. Katras ierīces vidējais temperatūras koeficients. Novērtēšanas metodika

                                 6.2.3.19.a

                                 EN 50463-2:2017

                                 5.4.3.4.3.2. un 5.4.4.3.2.2.

                                 121

                                 Datu apkopošana un apstrāde datu apstrādes sistēmā. Novērtēšanas metodika

                                 6.2.3.19.a

                                 EN 50463-3:2017

                                 5.4.8.3., 5.4.8.5. un 5.4.8.6.

                                 122

                                 Elektroenerģijas borta mēraparātu sistēma. Testēšana

                                 6.2.3.19.a

                                 EN 50463-5:2017

                                 5.3.3. un 5.5.4.”


title: Komisijas Īstenošanas regula (ES) 2018/866 (2018. gada 13. jūnijs), ar ko attiecībā uz 2018. kalendāro gadu nosaka tiešo maksājumu korekcijas likmi atbilstīgi Eiropas Parlamenta un Padomes Regulai (ES) Nr. 1306/2013

text:
               14.6.2018

               LV

               Eiropas Savienības Oficiālais Vēstnesis

               L 149/1

         KOMISIJAS ĪSTENOŠANAS REGULA (ES) 2018/866
   (2018. gada 13. jūnijs),
   ar ko attiecībā uz 2018. kalendāro gadu nosaka tiešo maksājumu korekcijas likmi atbilstīgi Eiropas Parlamenta un Padomes Regulai (ES) Nr. 1306/2013
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 3. punktu,
   apspriedusies ar Lauksaimniecības fondu komiteju,
   tā kā:

               (1)

               Saskaņā ar Regulas (ES) Nr. 1306/2013 25. pantu rezerve, kas paredzēta, lai lauksaimniecības nozarei sniegtu papildu atbalstu tādu nopietnu krīžu gadījumā, kuras ietekmē lauksaimniecisko ražošanu vai lauksaimniecības produktu izplatīšanu, jāveido, katra gada sākumā piemērojot tiešajiem maksājumiem samazinājumu atbilstoši tās pašas regulas 26. pantā minētajam finanšu disciplīnas mehānismam.

               (2)

               Regulas (ES) Nr. 1306/2013 26. panta 1. punkts paredz, ka, lai nodrošinātu Padomes Regulā (ES, Euratom) Nr. 1311/2013 (2) noteikto maksimālo gada apjomu ievērošanu attiecībā uz tirgus izdevumu un tiešo maksājumu finansēšanu, tiešo maksājumu korekcijas likme jānosaka tad, ja prognozes attiecībā uz minētajā maksimālajā apakšapjomā iekļauto pasākumu finansēšanu konkrētajā finanšu gadā liecina, ka tiks pārsniegts maksimāli pieļaujamais gada apjoms.

               (3)

               Summa, kas paredzēta rezervei krīzes situācijām lauksaimniecības nozarē un kas iekļauta Komisijas 2019. gada budžeta projektā, ir 468,7 milj. EUR pašreizējās cenās. Lai segtu minēto summu, tiešajiem maksājumiem, kurus attiecībā uz 2018. kalendāro gadu veic saskaņā ar Eiropas Parlamenta un Padomes Regulas (ES) Nr. 1307/2013 (3) I pielikumā uzskaitītajām atbalsta shēmām, ir jāpiemēro finanšu disciplīnas mehānisms.

               (4)

               Prognozes par Komisijas 2019. gada budžeta projektā noteiktajiem tiešajiem maksājumiem un ar tirgu saistītiem izdevumiem liecina, ka turpmāka finanšu disciplīna nav vajadzīga.

               (5)

               Saskaņā ar Regulas (ES) Nr. 1306/2013 26. panta 3. punktu korekcijas likmi nosaka līdz tā kalendārā gada 30. jūnijam, attiecībā uz kuru piemēro korekcijas likmi.

               (6)

               Lauksaimnieki, kuri iesniedz tiešo maksājumu atbalsta pieteikumu par vienu kalendāro gadu (N), parasti maksājumu saņem noteiktā maksājumu periodā, kas ir finanšu gadā (N + 1). Tomēr dalībvalstis zināmās robežās var veikt novēlotus maksājumus lauksaimniekiem pēc minētā maksājumu perioda. Šādus novēlotus maksājumus var veikt turpmākā finanšu gadā. Piemērojot finanšu disciplīnu konkrētam kalendārajam gadam, korekcijas likme nebūtu jāpiemēro maksājumiem, attiecībā uz kuriem atbalsta pieteikumi ir iesniegti citos kalendārajos gados, nevis kalendārajā gadā, kuram piemēro finanšu disciplīnu. Tāpēc, lai nodrošinātu vienlīdzīgu attieksmi pret lauksaimniekiem, ir atbilstīgi noteikt, ka korekcijas likme ir jāpiemēro tikai tiem maksājumiem, attiecībā uz kuriem atbalsta pieteikumi ir iesniegti kalendārajā gadā, kuram piemēro finanšu disciplīnu, neatkarīgi no tā, kad tiek veikts maksājums lauksaimniekiem.

               (7)

               Regulas (ES) Nr. 1307/2013 8. panta 1. punktā noteikts, ka tiešajiem maksājumiem piemērotā korekcijas likme, kura noteikta saskaņā ar Regulas (ES) Nr. 1306/2013 26. pantu, ir jāpiemēro tikai tiem tiešajiem maksājumiem, kas pārsniedz EUR 2 000 un kas jāpiešķir lauksaimniekiem saistībā ar attiecīgajā kalendārajā gadā. Turklāt Regulas (ES) Nr. 1307/2013 8. panta 2. punktā paredzēts, ka pakāpeniskas tiešo maksājumu ieviešanas rezultātā korekcijas likmi Horvātijai piemēro tikai no 2022. gada 1. janvāra. Tāpēc korekcijas likme, kas jānosaka ar šo regulu, nebūtu jāpiemēro maksājumiem, kurus saņem lauksaimnieki minētajā dalībvalstī,

         IR PIEŅĒMUSI ŠO REGULU.
   1. pants
   1.   Lai noteiktu korekcijas likmi saskaņā ar Regulas (ES) Nr. 1306/2013 25. un 26. pantu, vienlaikus ievērojot Regulas (ES) Nr. 1307/2013 8. panta 1. punktu, tiešo maksājumu summas, kas piešķiramas lauksaimniekiem atbilstīgi Regulas (ES) Nr. 1307/2013 I pielikumā uzskaitītajām atbalsta shēmām un pārsniedz EUR 2 000 par atbalsta pieteikumu, kurš iesniegts attiecībā uz 2018. kalendāro gadu, samazina, piemērojot korekcijas likmi 1,422184 %.
   2.   Šā panta 1. punktā minētais samazinājums neattiecas uz Horvātiju.
   2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 13. jūnijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 549. lpp.

      (2)  Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).

      (3)  Eiropas Parlamenta un 2013. gada 17. decembra Padomes Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).


title: Padomes Īstenošanas regula (ES) 2018/870 (2018. gada 14. jūnijs), ar ko īsteno 21. panta 1. punktu Regulā (ES) 2016/44 par ierobežojošiem pasākumiem saistībā ar situāciju Lībijā

text:
               15.6.2018

               LV

               Eiropas Savienības Oficiālais Vēstnesis

               L 152/1

         PADOMES ĪSTENOŠANAS REGULA (ES) 2018/870
   (2018. gada 14. jūnijs),
   ar ko īsteno 21. panta 1. punktu Regulā (ES) 2016/44 par ierobežojošiem pasākumiem saistībā ar situāciju Lībijā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) 2016/44 (2016. gada 18. janvāris) par ierobežojošiem pasākumiem saistībā ar situāciju Lībijā un ar ko atceļ Regulu (ES) Nr. 204/2011 (1), un jo īpaši tās 21. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2016. gada 18. janvārī Padome pieņēma Regulu (ES) 2016/44.

               (2)

               2018. gada 7. jūnijā Apvienoto Nāciju Organizācijas Drošības padomes komiteja, kas izveidota, ievērojot Apvienoto Nāciju Organizācijas Drošības padomes Rezolūciju 1970 (2011), pievienoja sešas personas to personu un vienību sarakstam, kurām piemēro ierobežojošus pasākumus.

               (3)

               Tāpēc būtu attiecīgi jāgroza Regulas (ES) 2016/44 II pielikums,

         IR PIEŅĒMUSI ŠO REGULU.
   1. pants
   Regulas (ES) 2016/44 II pielikumu groza tā, kā izklāstīts šīs regulas pielikumā.
   2. pants
   Šī regula stājas spēkā dienā, kad tā tiek publicēta Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 14. jūnijā

            Padomes vārdā –

            priekšsēdētāja

         E. ZAHARIEVA

      (1)  OV L 12, 19.1.2016., 1. lpp.

      PIELIKUMS
      Turpmāk norādītās personas tiek iekļautas Regulas (ES) 2016/44 II pielikumā izklāstītajā sarakstā:

                  21.

                     Vārds, uzvārds: 1: Ermias; 2: Ghermay; 3: nav informācijas; 4: nav informācijas

                     Tituls: nav informācijas. Nodarbošanās: Transnacionālā tirdzniecības tīkla vadītājs. Dzimšanas datums: apmēram (35–45 gadus vecs). Dzimšanas vieta: (iespējams Asmara, Eritreja). Identifikācijai pietiekami citi vārdi: nav informācijas. Identifikācijai nepietiekami citi vārdi: a) Ermies Ghermay, b)
                     Ermias Ghirmay. Valstspiederība: Eritreja. Pases Nr.: nav informācijas. Valsts identifikācijas Nr.: nav informācijas. Adrese: (zināmā adrese: Tripoli, Tarig sure no. 51, iespējams 2015. gadā pārcēlies uz Sabratha). Iekļauts sarakstā:2018. gada 7. jūnijā. Cita informācija: iekļauts sarakstā saskaņā ar Rezolūcijas 1970 15. un 17. punktu (ceļošanas aizliegums, līdzekļu iesaldēšana).
                  Iekļauts sarakstā saskaņā ar Rezolūcijas 1970 (2011) 22. punkta a) apakšpunktu; Rezolūcijas 2174 (2014) 4. punkta a) apakšpunktu; Rezolūcijas 2213 (2015) 11. punkta a) apakšpunktu.

                     Papildinformācija

                  Informācija par Ermias Ghermay ir plaši dokumentēta vairākos uzticamos avotos, tostarp kriminālizmeklēšanās, kur viņš tiek identificēts kā viens no svarīgākajiem Subsahāras darboņiem, kas iesaistīti migrantu nelegālā tirdzniecībā Lībijā. Ermias Ghermay ir transnacionālā tīkla vadītājs, kas atbild par desmitiem tūkstošu migrantu tirdzniecību un kontrabandu, galvenokārt no Āfrikas raga uz Lībijas piekrasti un tālāk uz galamērķa valstīm Eiropā un Amerikas Savienotajās Valstīs. Viņa rīcībā ir bruņoti vīri, kā arī noliktavas un aizturēšanas nometnes, par kurām tiek ziņots, ka tur tiek veikti nopietni cilvēktiesību pārkāpumi pret migrantiem. Viņš strādā ciešā sadarbībā ar Lībijas kontrabandas tīkliem, tādiem kā Abu-Qarin tīkls, un viņš tiek uzskatīts par šo tīklu “Austrumu piegādes ķēdi”. Viņa tīkls stiepjas no Sudānas līdz Lībijas piekrastei un uz Eiropu (Itāliju, Franciju, Vāciju, Nīderlandi, Zviedriju, Apvienoto Karalisti) un Amerikas Savienotajām Valstīm. Ghermay kontrolē privātas aizturēšanas nometnes ap Lībijas ziemeļrietumu krastu, kur tiek aizturēti migranti un kur notikuši nopietni pārkāpumi pret migrantiem. No šīm nometnēm migranti tiek vesti uz Sabratha vai Zawiya. Pēdējos gados Ghermay ir organizējis neskaitāmus bīstamus braucienus pāri jūrai, pakļaujot migrantus (tostarp daudzus nepilngadīgos) nāves briesmām. Palermo tiesa (Itālija) 2015. gadā izdeva apcietināšanas orderus pret Ermias Ghermay saistībā ar tūkstošiem migrantu kontrabandu necilvēcīgos apstākļos, tostarp kuģa bojāeju 2013. gada 13. oktobrī netālu no Lampedūzas, kurā gāja bojā 266 cilvēki.

                  22.

                     Vārds, uzvārds: 1: Fitiwi; 2: Abdelrazak; 3: nav informācijas; 4: nav informācijas

                     Tituls: nav informācijas. Nodarbošanās: transnacionālā tirdzniecības tīkla vadītājs. Dzimšanas datums: apmēram (30–35 gadus vecs). Dzimšanas vieta:
                     Massaua, Eritreja. Identifikācijai pietiekami citi vārdi: nav informācijas. Identifikācijai nepietiekami citi vārdi:
                     Fitwi Esmail Abdelrazak.
                     Valstspiederība: Eritreja. Pases Nr.: nav informācijas. Valsts identifikācijas Nr.: nav informācijas. Adrese: nav informācijas. Iekļauts sarakstā:2018. gada 7. jūnijā. Cita informācija: iekļauts sarakstā saskaņā ar Rezolūcijas 1970 15. un 17. punktu (ceļošanas aizliegums, līdzekļu iesaldēšana).
                  Iekļauts sarakstā saskaņā ar Rezolūcijas 1970 (2011) 22. punkta a) apakšpunktu; Rezolūcijas 2174 (2014) 4. punkta a) apakšpunktu; Rezolūcijas 2213 (2015) 11. punkta a) apakšpunktu.

                     Papildinformācija

                     Fitiwi Abdelrazak ir transnacionālā tīkla vadītājs, kas atbild par desmitiem tūkstošu migrantu tirdzniecību un kontrabandu, galvenokārt no Āfrikas raga uz Lībijas piekrasti un tālāk uz galamērķa valstīm Eiropā un Amerikas Savienotajās Valstīs. Fitiwi Abdelrazak publiskos avotos un vairākās kriminālizmeklēšanās ir identificēts kā viens no augstākā līmeņa dalībniekiem, kas ir atbildīgs par liela skaita migrantu ekspluatāciju Lībijā un vardarbību pret tiem. Abdelrazakam ir plaši sakari ar Lībijas kontrabandas tīkliem, un viņš ar migrantu nelegālo tirdzniecību ir uzkrājis milzīgu bagātību. Viņa rīcībā ir bruņoti vīri, kā arī noliktavas un aizturēšanas nometnes, kurās tiek veikti nopietni cilvēktiesību pārkāpumi. Viņa tīkls sastāv no struktūrām, kas sniedzas no Sudānas, Lībijas, Itālijas un tālāk uz migrantu galamērķa valstīm. Migranti viņa nometnēs tiek pirkti arī no citām personām, piemēram, citām vietējām aizturēšanas vietām. No šīm nometnēm migranti tiek vesti uz Lībija piekrasti. Abdelrazak ir organizējis neskaitāmus bīstamus jūras braucienus, pakļaujot migrantus (tostarp nepilngadīgos) nāves briesmām. Abdelrazak ir saistīts ar vismaz divām kuģu bojāejām ar letālām sekām (laikposmā no 2014. gada aprīļa līdz 2014. gada jūlijam).

                  23.

                     Vārds, uzvārds: 1: Ahmad; 2: Oumar; 3: al-Dabbashi; 4: nav informācijas.

                     Tituls: nav informācijas. Nodarbošanās:
                     Anas al-Dabbashi militārā grupējuma komandieris, transnacionālā tirdzniecības tīkla vadītājs. Dzimšanas datums: apmēram (30 gadus vecs). Dzimšanas vieta: (iespējams, Sabratha, Talil apkaime). Identifikācijai pietiekami citi vārdi: nav informācijas. Identifikācijai nepietiekami citi vārdi: a) Al-Dabachi, b)
                     Al Ammu, c)
                     The Uncle, d) Al-Ahwal. Valstspiederība: Lībija. Pases Nr.: nav informācijas. Valsts identifikācijas Nr.: nav informācijas. Adrese: a)
                     Garabulli, Lībija, b)
                     Zawiya, Lībija. Iekļauts sarakstā:2018. gada 7. jūnijā. Cita informācija: Iekļauts sarakstā saskaņā ar Rezolūcijas 1970 15. un 17. punktu (ceļošanas aizliegums, līdzekļu iesaldēšana).
                  Iekļauts sarakstā saskaņā ar Rezolūcijas 1970 (2011) 22. punkta a) apakšpunktu; Rezolūcijas 2174 (2014) 4. punkta a) apakšpunktu; Rezolūcijas 2213 (2015) 11. punkta a) apakšpunktu.

                     Papildinformācija

                     Ahmad al-Dabbashi ir komandieris Anas al-Dabbashi militārajā grupējumā, kas darbojas piekrastes reģionā starp Sabratha un Melita. Al-Dabbashi ir nozīmīga vadoša figūra nelikumīgās darbībās, kas saistītas ar migrantu tirdzniecību. Al-Dabbashi klans un militārais grupējums arī uztur attiecības ar teroristu un vardarbīgu ekstrēmistu grupējumiem. Patlaban Al-Dabbashi aktīvi darbojas Zawiya apkārtnē pēc tam, kad 2017. gada oktobrī piekrastes reģionā izcēlās vardarbīgas sadursmes ar citiem militāriem grupējumiem un konkurējošām kontrabandistu organizācijām un bojā gāja vairāk nekā 30 cilvēki, tostarp civiliedzīvotāji. Atbildot savam padzinējam, Ahmad al-Dabbashi2017. gada 4. decembrī publiski zvērēja atgriezties Sabratha ar ieročiem un spēku. Ir plaši pierādījumi, ka Al-Dabbashi militārais grupējums ir bijis tieši iesaistīts migrantu nelikumīgā tirdzniecībā un kontrabandā un ka viņa militārais grupējums kontrolē migrantu izceļošanas vietas, nometnēs, drošus mājokļus un laivas. Ir informācija, kas apliecina secinājumu, ka Al-Dabbashi ir pakļāvusi migrantus (tostarp nepilngadīgos) smagiem apstākļiem un reizēm nāvējošiem apstākļiem uz zemes un jūrā. Pēc vardarbīgajām sadursmēm starp Al-Dabbashi militāro grupējumu un citiem militāriem grupējumiem Sabratha tūkstošiem migrantu tika atrasti (daudzi – smagā stāvoklī); lielākā daļa tika turēti Martyrs Anas al-Dabbashi brigādes un al-Ghul militārā grupējuma centros. Al-Dabbashi klanam un ar to saistītajam Anas al-Dabbashi militārajam grupējumam ir ilgstošas saites ar Levantes Islāma valsti (ISIL) un tās filiālēm. Tā rindās ir bijuši vairāki ISIL darboņi, tostarp Abdallah al-Dabbashi, ISIL kalifs Sabratha. Uzskata, ka Al-Dabbashi bija iesaistīts arī Sami Khalifa al-Gharabli, kuru Sabratha municipālā padome 2017. gada jūlijā iecēla cīņai pret migrantu kontrabandas operācijām, slepkavības organizēšanā. Al-Dabbashi darbības lielā mērā veicina pieaugošo vardarbību un nedrošību Lībijas rietumos un apdraud mieru un stabilitāti Lībijā un kaimiņvalstīs.

                  24.

                     Vārds, uzvārds: 1: MUS'AB; 2: ABU-QARIN; 3: nav informācijas; 4: nav informācijas

                     Tituls: nav informācijas. Nodarbošanās: transnacionālā tirdzniecības tīkla vadītājs. Dzimšanas datums:1983. gada 19. janvāris. Dzimšanas vieta:
                     Sabratha, Lībija. Identifikācijai pietiekami citi vārdi: nav informācijas. Identifikācijai nepietiekami citi vārdi: a)
                     ABU-AL QASSIM OMAR Musab Boukrin, b)
                     The Doctor, c) Al-Grein.
                     Valstspiederība: Lībija. Pases Nr.: a) 782633, izdota 2005. gada 31. maijā, b) 540794, izdota 2008. gada 12. janvārī. Valsts identifikācijas Nr.: nav informācijas. Adrese: nav informācijas. Iekļauts sarakstā:2018. gada 7. jūnijā. Cita informācija: iekļauts sarakstā saskaņā ar Rezolūcijas 1970 15. un 17. punktu (ceļošanas aizliegums, līdzekļu iesaldēšana).
                  Iekļauts sarakstā saskaņā ar Rezolūcijas 1970 (2011) 22. punkta a) apakšpunktu; Rezolūcijas 2174 (2014) 4. punkta a) apakšpunktu; Rezolūcijas 2213 (2015) 11. punkta a) apakšpunktu.

                     Papildinformācija

                     Mus'ab Abu-Qarin tiek uzskatīts par centrālu darboni cilvēku tirdzniecības un migrantu kontrabandas darbībās Sabratha reģionā, bet viņš arī strādā no Zawiya un Garibulli. Viņa transnacionālais tīkls aptver Lībiju, galamērķus Eiropā, Subsahāras valstis migrantu vervēšanai un arābu valstis attiecībā uz finanšu sektoru. Uzticamos avotos ir dokumentēta viņa slepenā vienošanās par cilvēku tirdzniecību un kontrabandu ar Ermias Ghermay, kura ziņā Abu-Qarin vārdā ir “Austrumu piegādes ķēde”. Ir liecības, ka Abu-Qarin ir izkopis attiecības ar citiem nelikumīgā tirdzniecībā iesaistītiem darboņiem, jo īpaši ar Mohammed Kachlaf (brālēns un al-Nasr brigādes vadītājs; ir ierosināts arī viņu iekļaut sarakstā) Zawiya. Bijušais Abu-Qarin līdzdalībnieks, kurš tagad sadarbojas ar Lībijas iestādēm, apgalvo, ka 2015. gadā vien Abu-Qarin organizēja braucienus pāri jūrai 45 000 cilvēku, pakļaujot migrantus (tostarp nepilngadīgos) nāves briesmām. Abu-Qarin organizēja ir 2015. gada 18. aprīļa braucienu, kas noslēdzās ar kuģa katastrofu Sicīlijas šaurumā, kurā bojā gāja 800 cilvēku. Liecībās, tostarp ANO ekspertu grupas liecībās, ir dokumentēts, ka viņš ir atbildīgs par migrantu turēšanu smagos apstākļos, tostarp Tripolē, netālu no al-Wadi reģiona un piejūras kūrortos Sabratha tuvumā, kur tiek turēti migranti. Ir ziņas, ka Abu-Qarin ir bijis tuvs al-Dabbashi klanam Sabratha, kamēr nebija izcēlies konflikts par “aizsardzības nodokli”. Avoti ir ziņojuši, ka Abu-Qarin ir maksājis vardarbīgiem ekstrēmistiem tuvām personām Sabratha reģionā apmaiņā pret atļauju veikt tādu migrantu kontrabandu vardarbīgu ekstrēmistu aprindu vārdā, kas gūst finansiālu labumu no neatbilstīgas imigrācijas ekspluatācijas. Abu-Qarin ir saistīts ar kontrabandistu tīklu, kas sastāv no Salafi bruņotajiem grupējumiem Tripolē, Sebha un Kufra.

                  25.

                     Vārds, uzvārds: 1: Mohammed; 2: Kachlaf; 3: nav informācijas; 4: nav informācijas.

                     Tituls: nav informācijas. Nodarbošanās:
                     Shuhada al-Nasr brigādes komandieris, Zawiya naftas pārstrādes uzņēmuma Benzīna rafinēšanas rūpnīcas apsardzes vadītājs. Dzimšanas datums: nav informācijas. Dzimšanas vieta:
                     Zawiya, Lībija. Identifikācijai pietiekami citi vārdi: nav informācijas. Identifikācijai nepietiekami citi vārdi: a)
                     Kashlaf, b)
                     Koshlaf, c)
                     Keslaf, d)
                     al-Qasab. Valstspiederība: Lībija. Pases Nr.: nav informācijas. Valsts identifikācijas Nr.: nav informācijas. Adrese:
                     Zawiya, Lībija. Iekļauts sarakstā:2018. gada 7. jūnijā. Cita informācija: iekļauts sarakstā saskaņā ar Rezolūcijas 1970 15. un 17. punktu (ceļošanas aizliegums, līdzekļu iesaldēšana).
                  Iekļauts sarakstā saskaņā ar Rezolūcijas 1970 (2011) 22. punkta a) apakšpunktu; Rezolūcijas 2174 (2014) 4. punkta a) apakšpunktu; Rezolūcijas 2213 (2015) 11. punkta a) apakšpunktu.

                     Papildinformācija

                     Mohammed Kachlaf ir Shuhada al Nasr brigādes vadītājs Zawiya, Lībijas rietumos. Viņa bruņotais grupējums kontrolē Zawiya naftas pārstrādes uzņēmumu, kas ir migrantu kontrabandas operāciju centrs. Kachlaf kontrolē arī aizturēšanas centrus, tostarp Nasr aizturēšanas centru, kas nomināli atrodas nelegālās migrācijas apkarošanas departamenta (DCIM) kontrolē. Kā dokumentēts vairākos avotos, Kachlaf tīkls ir viens no dominējošākajiem migrantu kontrabandas un migrantu ekspluatācijas jomā Lībijā. Kachlaf ir plašas saites ar Zawiya vietējās krasta apsardzes vienības vadītāju al-Rahman al-Milad, kura vienība pārtver laivas ar migrantiem; bieži vien tās ir konkurējošu migrantu kontrabandistu tīklu laivas. Pēc tam migrantus pārvieto uz aizturēšanas objektiem, ko kontrolē Al Nasr militārais grupējums, un migranti, kā tiek ziņots, tur tiek turēti smagos apstākļos. Ekspertu grupa Lībijas jautājumos ir savākusi pierādījumus no migrantiem, ka viņi bieži tika sisti, savukārt citi, jo īpaši sievietes no Subsahāras valstīm un Marokas, tika pārdoti vietējā tirgū kā “seksa vergi”. Ekspertu grupa arī konstatēja, ka Kachlaf sadarbojas ar citiem bruņotiem grupējumiem un 2016. un 2017. gadā bija iesaistīts atkārtotās vardarbīgās sadursmēs.

                  26.

                     Vārds, uzvārds: 1: Abd; 2: Al-Rahman; 3: al-Milad; 4: nav informācijas.

                     Tituls: nav informācijas. Nodarbošanās: krasta apsardzes komandieris Zawiya. Dzimšanas datums: apmēram (29 gadus vecs). Dzimšanas vieta:
                     Tripoli, Lībija. Identifikācijai pietiekami citi vārdi: nav informācijas. Identifikācijai nepietiekami citi vārdi: a)
                     Rahman Salim Milad, b) al-Bija. Valstspiederība: Lībija. Pases Nr.: nav informācijas. Valsts identifikācijas Nr.: nav informācijas. Adrese:
                     Zawiya, Lībija. Iekļauts sarakstā:2018. gada 7. jūnijā. Cita informācija: iekļauts sarakstā saskaņā ar Rezolūcijas 1970 15. un 17. punktu (ceļošanas aizliegums, līdzekļu iesaldēšana).
                  Iekļauts sarakstā saskaņā ar Rezolūcijas 1970 (2011) 22. punkta a) apakšpunktu; Rezolūcijas 2174 (2014) 4. punkta a) apakšpunktu; Rezolūcijas 2213 (2015) 11. punkta a) apakšpunktu.

                     Papildinformācija

                     Abd al Rahman al-Milad ir komandieris Zawiya reģionālajā krasta apsardzes vienībā, kura pastāvīgi tiek saistīta ar vardarbību pret migrantiem un citiem cilvēku kontrabandistiem. ANO ekspertu grupa apgalvo, ka Milad un citi krasta apsardzes locekļi ir tieši iesaistīti migrantu laivu nogremdēšanā, izmantojot šaujamieročus. Al-Milad sadarbojas ar citiem migrantu kontrabandistiem, piemēram, ar Mohammed Kachlaf (arī viņu ir ierosināts iekļaut sarakstā), kurš, kā liecina avoti, nodrošina viņam aizsardzību, lai viņš varētu veikt nelikumīgas operācijas, kas saistītas ar migrantu tirdzniecību un kontrabandu. Vairāki liecinieki kriminālizmeklēšanās ir apgalvojuši, ka bruņoti vīri viņus jūrā uzņēma krasta apsardzes kuģī Tallil (to izmantoja al-Milad) un aizveda uz al-Nasr aizturēšanas centru, kur viņi, kā ziņots, tika turēti smagos apstākļos un piekauti.


title: Padomes Īstenošanas regula (ES) 2018/1009 (2018. gada 17. jūlijs), ar ko īsteno Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku

text:
               18.7.2018

               LV

               Eiropas Savienības Oficiālais Vēstnesis

               L 181/1

         PADOMES ĪSTENOŠANAS REGULA (ES) 2018/1009
   (2018. gada 17. jūlijs),
   ar ko īsteno Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) 2017/1509 (2017. gada 30. augusts) par ierobežojošiem pasākumiem pret Korejas Tautas Demokrātisko Republiku un ar ko atceļ Regulu (EK) Nr. 329/2007 (1), un jo īpaši tās 47. panta 5. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2017. gada 30. augustā Padome pieņēma Regulu (ES) 2017/1509.

               (2)

               2018. gada 9. jūlijā Apvienoto Nāciju Organizācijas Drošības padome (“ANO DP”) komiteja, kas izveidota, ievērojot ANO DP Rezolūciju 1718 (2006), grozīja ierakstu sarakstā attiecībā uz vienu personu un vienu vienību, kurai piemēro ierobežojošus pasākumus.

               (3)

               Tāpēc būtu attiecīgi jāgroza Regulas (ES) 2017/1509 XIII pielikums,

         IR PIEŅĒMUSI ŠO REGULU.
   1. pants
   Regulas (ES) 2017/1509 XIII pielikumu groza tā, kā izklāstīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 17. jūlijā

            Padomes vārdā –

            priekšsēdētājs

         G. BLÜMEL

      (1)  OV L 224, 31.8.2017., 1. lpp.

      PIELIKUMS

                  1.

                  Regulas (ES) 2017/1509 XIII pielikumā 4. ierakstu sadaļā ar virsrakstu “a) Fiziskas personas” aizstāj ar šādu:

                              “4.

                                 Ri Hong-sop

                              1940. gads

                              16.7.2009.

                              Bijušais Yongbyon Kodolpētījumu centra direktors un Kodolieroču institūta vadītājs, pārraudzīja trīs galvenos objektus, kuri piedalās ieročiem izmantojamā plutonija ražošanā, proti – degvielas ražošanas rūpnīcu, kodolreaktoru un atkārtotas pārstrādes rūpnīcu.”

                  2.

                  Regulas (ES) 2017/1509 XIII pielikumā 28. ierakstu sadaļā ar virsrakstu “b) Juridiskas personas, vienības un struktūras” aizstāj ar šādu:

                              “28.

                                 Munitions Industry Department

                                 Military Supplies Industry Department

                                 Pyongyang, KTDR

                              2.3.2016.

                                 Munitions Industry Department (MID) ir iesaistīts KTDR raķešu programmas svarīgākajos aspektos. MID ir atbildīgs par KTDR ballistisko raķešu, tostarp Taepo Dong-2, izstrādes uzraudzīšanu. MID uzrauga KTDR ieroču ražošanu un pētniecības un izstrādes programmas, tostarp KTDR ballistisko raķešu programmu. Otrā ekonomikas komiteja (Second Economic Committee) un Otrā dabaszinātņu akadēmija (Second Academy of Natural Sciences) – arī iekļautas sarakstā 2010. gada augustā – ir pakļautas MID. Pēdējos gados MID ir strādājis pie KN08 uz ceļiem mobilu ICBM izstrādes. MID pārrauga KTDR kodolprogrammu. Kodolieroču institūts (Nuclear Weapons Institute) ir pakļauts MID.”


title: Komisijas Īstenošanas regula (ES) 2018/1011 (2018. gada 17. jūlijs), ar ko atbilstoši Eiropas Parlamenta un Padomes Regulai (ES) 2015/2283 atļauj paplašināt lietošanas devas ar UV starojumu apstrādātām sēnēm kā jaunam pārtikas produktam un groza Komisijas Īstenošanas regulu (ES) 2017/2470 (Dokuments attiecas uz EEZ.)

text:
               18.7.2018

               LV

               Eiropas Savienības Oficiālais Vēstnesis

               L 181/4

         KOMISIJAS ĪSTENOŠANAS REGULA (ES) 2018/1011
   (2018. gada 17. jūlijs),
   ar ko atbilstoši Eiropas Parlamenta un Padomes Regulai (ES) 2015/2283 atļauj paplašināt lietošanas devas ar UV starojumu apstrādātām sēnēm kā jaunam pārtikas produktam un groza Komisijas Īstenošanas regulu (ES) 2017/2470
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
   tā kā:

               (1)

               Regulā (ES) 2015/2283 paredzēts, ka Savienībā drīkst tirgū laist tikai tādus jaunos pārtikas produktus, kas ir atļauti un iekļauti Savienības sarakstā.

               (2)

               Saskaņā ar Regulas (ES) 2015/2283 8. pantu tika pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

               (3)

               Saskaņā ar Regulas (ES) 2015/2283 12. pantu Komisija lemj par atļaujas piešķiršanu jaunam pārtikas produktam, par tā laišanu Savienības tirgū un par Savienības saraksta atjaunināšanu.

               (4)

               Komisijas Īstenošanas lēmums (ES) 2017/2355 (3) atbilstoši Eiropas Parlamenta un Padomes Regulai (EK) Nr. 258/97 (4) kā jaunu pārtikas produktu atļāva laist tirgū ar UV starojumu apstrādātas sēnes.

               (5)

               2015. gada 23. jūlijā uzņēmumi Banken Champignons Group B.V un J.K. Holding B.V. Nīderlandes kompetentajai iestādei iesniedza pieprasījumu, kurā kā jaunu pārtikas produktu Regulas (EK) Nr. 258/97 1. panta 2. punkta f) apakšpunkta nozīmē lūdza atļaut laist Savienības tirgū ar UV starojumu apstrādātas sēnes (Agaricus bisporus), kurās ir paaugstināts D2 vitamīna līmenis.

               (6)

               Ar Īstenošanas regulu (ES) 2017/2470 šī atļauja 2018. gada janvārī kļuva vispārēja. Šo uzņēmumu pieteikums attiecas uz sēnēm ar lielāku D2 vitamīna saturu, tāpēc šī regula būtu jāuzskata par lietojuma paplašināšanas atļauju.

               (7)

               Saskaņā ar Regulas (ES) 2015/2283 35. panta 1. punktu ikvienu tādu pieteikumu laist Savienības tirgū jaunu pārtikas produktu, kurš iesniegts dalībvalstij saskaņā ar Eiropas Parlamenta un Padomes Regulas (EK) Nr. 258/97 4. pantu un par kuru nav pieņemts galīgais lēmums pirms 2018. gada 1. janvāra, uzskata par pieteikumu, kas iesniegts saskaņā ar Regulu (ES) 2015/2283.

               (8)

               Lai gan pieprasījums atļaut laist Savienības tirgū ar UV starojumu apstrādātas sēnes (Agaricus bisporus), kurās ir paaugstināts D2 vitamīna līmenis, kā jaunu pārtikas produktu dalībvalstij tika iesniegts saskaņā ar Regulas (EK) Nr. 258/97 4. pantu, pieteikums atbilst arī Regulā (ES) 2015/2283 noteiktajām prasībām.

               (9)

               2017. gada 20. septembrī Nīderlandes kompetentā iestāde izdeva sākotnējo novērtējuma ziņojumu. Šajā ziņojumā tā secināja, ka ar UV starojumu apstrādātas sēnes (Agaricus bisporus), kurās ir paaugstināts D2 vitamīna līmenis, atbilst kritērijiem, kas attiecībā uz jauniem pārtikas produktiem noteikti Regulas (EK) Nr. 258/97 3. panta 1. punktā.

               (10)

               2017. gada 5. oktobrī Komisija sākotnējo novērtējuma ziņojumu pārsūtīja pārējām dalībvalstīm. Regulas (EK) Nr. 258/97 6. panta 4. punkta pirmajā daļā noteiktajā 60 dienu laikposmā pārējās dalībvalstis sniedza komentārus par to, kā nodrošināt, lai netiktu pārsniegti augstākie pieļaujamās D vitamīna devas līmeņi, ko noteikusi EFSA (5).

               (11)

               Atsaucoties uz pārējo dalībvalstu komentāriem, pieteikuma iesniedzējs sniedza papildu skaidrojumus, kuri kliedēja dalībvalstu un Komisijas bažas.

               (12)

               Minētie skaidrojumi ir pietiekams pamats secinājumam, ka ar UV starojumu apstrādātas sēnes (Agaricus bisporus), kurās ir paaugstināts D2 vitamīna līmenis, piedāvātajās lietošanas devās atbilst Regulas (ES) 2015/2283 12. panta 1. punkta noteikumiem.

               (13)

               Eiropas Parlamenta un Padomes Regulas (ES) Nr. 1169/2011 (6) VI pielikuma A daļas 1. punkts paredz, ka pārtikas produkta nosaukumā ietver vai tam pievieno norādes par pārtikas produktam veikto īpašo apstrādi visos gadījumos, kad šādas informācijas nepieminēšana varētu maldināt patērētājus. Sēņu apstrāde ar UV starojumu nav tas, ko patērētāji parasti sagaida, tāpēc, lai patērētājus nemaldinātu, minēto informāciju ietver šā pārtikas produkta nosaukumā vai pievieno tam.

               (14)

               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   1.   Savienības atļauto jauno pārtikas produktu sarakstā, kas noteikts Regulas (ES) 2015/2283 8. pantā, ierakstu par sēnēm, kuras apstrādātas ar UV starojumu, groza, kā norādīts šīs regulas pielikumā.
   2.   Pirmajā punktā minētajā Savienības saraksta ierakstā iekļauj šīs regulas pielikumā noteiktos lietošanas nosacījumus un marķēšanas prasības.
   2. pants
   Īstenošanas regulas (ES) 2017/2470 pielikumu groza saskaņā ar šīs regulas pielikumu.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 17. jūlijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 327, 11.12.2015., 1. lpp.

      (2)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

      (3)  Komisijas 2017. gada 14. decembra Īstenošanas lēmums (ES) 2017/2355, ar ko atbilstoši Eiropas Parlamenta un Padomes Regulai (EK) Nr. 258/97 kā jaunu pārtikas produktu atļauj laist tirgū ar UV starojumu apstrādātas sēnes (OV L 336, 16.12.2017., 52. lpp.).

      (4)  Eiropas Parlamenta un Padomes Regula (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (OV L 43, 14.2.1997., 1. lpp.).

      (5)  EFSA Journal (2012); 10(7), 2813.

      (6)  Eiropas Parlamenta un Padomes 2011. gada 25. oktobra Regula (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).

      PIELIKUMS
      Īstenošanas regulas (ES) 2017/2470 pielikumu groza šādi:

                  1)

                  pielikuma 1. tabulā (“Atļautie jaunie pārtikas produkti”) ierakstu “Ar UV starojumu apstrādātas sēnes (Agaricus bisporus)” aizstāj ar šādu:

                              Atļautais jaunais pārtikas produkts

                              Jaunā pārtikas produkta lietošanas nosacījumi

                              Īpašas papildu marķēšanas prasības

                              Citas prasības

                              “Ar UV starojumu apstrādātas sēnes (

                                    Agaricus bisporus

                                 )

                                 Konkrēta pārtikas kategorija

                                 Maksimālais D2 vitamīna līmenis

                                          1.

                                          Jaunā pārtikas produkta nosaukums paša produkta vai to saturošu pārtikas produktu marķējumā – “Ar UV starojumu apstrādātas sēnes (Agaricus bisporus)”.

                                          2.

                                          Jaunā pārtikas produkta nosaukumu paša produkta vai to saturošu pārtikas produktu marķējumā papildina ar norādi, ka “veikta kontrolēta gaismas apstrāde, lai paaugstinātu D vitamīna saturu” vai “D2 vitamīna līmeņa paaugstināšanas nolūkā ir veikta apstrāde ar UV starojumu”.”;

                              Sēnes (Agaricus bisporus)

                              20 μg D2 vitamīna/100 g svaigsvara

                  2)

                  pielikuma 2. tabulā (“Specifikācijas”) ierakstu “Ar UV starojumu apstrādātas sēnes (Agaricus bisporus)” aizstāj ar šādu:

                              Atļautais jaunais pārtikas produkts

                              Specifikācija

                              “Ar UV starojumu apstrādātas sēnes (

                                    Agaricus bisporus

                                 )

                                 Apraksts/definīcija

                              Komerciāli audzētas Agaricus bisporus sugas sēnes, kas pēc novākšanas apstrādātas ar UV starojumu.
                              UV apstarošana: apstarošana ultravioletajā gaismā ar viļņa garumu 200–800 nm.

                                 D2 vitamīns

                              Ķīmiskais nosaukums: (3β,5Z,7E-22E)-9,10-sekoergosta-5,7,10(19),22-tetraēn-3-ols
                              Sinonīms: ergokalciferols

                                 CAS Nr.: 50-14-6
                              Molekulmasa: 396,65 g/mol

                                 Saturs

                              D2 vitamīns galaproduktā: 5–20 μg/100 g svaigsvara glabāšanas laika beigās.”